Zásahy hliadok MsP v 1. týždni
	V týždni od 4. januára do 10. januára 2010 preverovali hliadky mestskej polície v hlavnom meste 1155 udalostí. Medzi nimi bolo aj 145 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky vodičov voči pravidlám bezpečnosti a plynulosti v cestnej premávke a takýchto porušení zistili a riešili hliadky mestskej polície 538. Na miestach vyhradených pre zdravotne postihnutých občanov svoje vozidlá bez oprávnenia parkovať na nich zanechalo 5 vodičov.
	Na telefonáty, v ktorých volajúci poukazovali na prípady rušenia nočného pokoja zasahovali hliadky 12 krát. Čistota a poriadok bola ľahostajná pre 120 priestupcov a 16 motoristov si problém s hľadaním parkovacieho miesta nerobilo a svoje vozidlá zaparkovali na trávnatých plochách.
	V troch prípadoch hliadky zistili nedodržanie stanovených záverečných hodín. Alkoholické nápoje napriek zákazu ich konzumácie na verejných priestranstvách si doprialo 48 priestupcov a majitelia psov obchádzaním príslušných všeobecne záväzných nariadení týkajúcich sa podmienok chovu domácich zvierat do štatistiky mestskej polície prispeli 26 krát.
	Nepoučiteľnými zdá sa naďalej zostávajú aj fajčiari, ktorí sa nevedia svojho zlozvyku vzdať na zastávkach mestskej hromadnej dopravy a fajčiac si krátia čas čakania na spoj MHD. V súvislosti s porušením  zákona na ochranu nefajčiarov v sledovanom týždni zistili hliadky MsP v Bratislave 66 priestupkov.
	V zimnom období majú vlastníci, či správcovia domov povinnosť zabezpečovať schodnosť chodníkov. Po spáde snehu v strede týždňa policajti mestskej polície zistili a riešili 56 prípadov, kedy chodníky pokrýval sneh a boli pokryté vrstvou ľadu.
	Najviac priestupkov počas prvého januárového týždňa sa stalo na Fedinovej ulici a to 25. Blokovacie zariadenie si na svojich vozidlách našlo 296 motoristov a 25 vodičov si po odtiahnuté vozidlá muselo zájsť do areálov príslušných odťahovacích služieb.